Vriende van ons het vir ons die foonnommer van ‘n “helper” aan die Mosambiekse kant van die grens gegee. Hy het ons ontmoet en net mooi alles vir ons gedoen vir ‘n geringe fooi. Definitief die moeite werd.
Na ons stappie op die strand die volgende oggend, is ons saam met vriende om die omgewing te gaan verken. Daar is ‘n hele paar oorde in ‘n ry al langs die kus, maar ons wou gaan kyk hoe lyk dit by die luukse en bekende Flamingo Bay Lodge. Dis ‘n baie besonderse oord wat spog met sy eie flaminke, vandaar die naam. Die riethuisies is op tipiese Maldives wyse in die water op pale. Inwoners word met gholfkarretjies na hul akkommodasie geneem op nou wandelpaadjies hoog bokant die watervlak.